Neno
Kanica i leb Lwo cung pi jami magi:-
- Nilarre pa lwak.
- Pwonynyo lwak ki lok pa Lubanga Latwer i Kop Macon wa Kop Manyen.
- Pwonynyo lwak ki kwan wa ki coc i leb Lwo wek okony dano ki kwano lok pa Lacwec bene.
- Pwonynyo lutino ki leb Lwo.
- Gonynyo lok acoya maleng pa Lacwec.
Eloim onyo El meno nying ma kibedo ka lwongo kwede Lubanga con, calo yam wabedo i Cudan kama kilwongo ni Bar El Gajel. El nyo Eloim tere ni Ngat Matek. Nying ni Eloim eni Rwot Yacua Mociya naka yam olwongo i kare ma nongo en tye i kom yat ariya (Marako 15:34). Lacwec bene nyinge mukene kilwongo ni Yawe onyo Ya, calo kit ma wan ka waloko ci wawaco ni “Wek obed ya, nyo ni lok obedo kuman ya, nyo ni aya ber wanen”. AYA BER WANEN tere ni ka YA oye ci wanen.
Carolok 29:18 waco ni, “Kama gin anena peke i iye, dano gilal woko: ento ngat ma gwoko cik tye ki yomcwiny”.
Gin anena aye ngo? Magi aye tyen lok mapatpat matito te gin anena:-
Gin anena obedo jami ma ineno i tamwi.
Gin anena obedo jami ma calle nen i wic ento pe kome nen ki woko.
Gin anena obedo kero me nenno jami i yo matut.
Gin anena obedo yo acel me nenno gin ma obitimme i anyim.
Tyen lok man kigonyo i yo mapatpat ci weko wa n’yang pi ngo tam dit loyo kwan woko. Dok ngat moni kadi okwano ka pe neno jami i yo matut ci kwanne ni pe obikonyo madi. Gin anena obedo tam macalo lek ma wanongo ki i tipu. Dano gitye ki kom ento dano bene gitye ki tipugi. Lok acoya waco ni labongo neno, dano lal woko. Te lok ni lal kitiyo kwede me wacco ka ce gin mo orwenyo, otum, kineko nyo oballe woko. Ento lok acoya pa Lacwec waco ni, “Ngat ma gwoko cik tye ki yomcwiny”. Man tere ni cik pa Lacwec aye kelo tam matut pi kwowa. Kare mogo Lacwec waco botwa me timmo gi moni, ento nongo wan pe waneno kabere kombeddi pi neno macek ma watye kwede i kit pa dano. Naka Lacwec tye ki anyim icinge dok neno anyim maloyo wan dano omiyo cwalo cik ki tir me konyo wan.
Tam pa Kanica me leb Lwo tye ni myero dano gunge lok pa Lacwec matut. Myero wayub lok acoya maleng obed tye ma kwannone yot ki anywalli. Myero wacung pi rocco leb ki rocco tekwaro ma megwa. Myero pe wiwa owil ki tekwarowa ma ma yam ocung con i lok pa Lacwec dok weko weko dano gibedo atir.
luo_Latn vec_Latn bem_Latn hat_Latn hat_Latn hat_Latn hat_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn quy_Latn